Die verskil tussen gesinsgeweld en teistering - Jy en die RegJy en die Reg
Tuis › Artikels › Die verskil tussen gesinsgeweld en teistering
Die verskil tussen gesinsgeweld en teistering
Vrydag, Julie 28th, 2017
Op 'n daaglikse basis is daar mense wat ly onder die gevolge van emosionele en fisiese mishandeling, maar nie weet wat hul kan doen om dit te voorkom nie. Daar is twee opsies beskikbaar. Die slagoffer kan aansoek doen vir 'n beskermingsbevel of vir 'n bevel teen teistering. Die meeste mense weet egter nie wat die verskil tussen die twee bevele is nie en watter bevel by hulle situasie sal pas nie.
Beskermingsbevel onder die Wet op Gesinsgeweld:
'n Beskermingsbevel word omskryf as 'n bevel wat 'n persoon verplig om sekere dade te doen of wat hom/haar verhoed om sekere dade te doen. Hierdie bevele spruit voort uit die hof se mag om billike remedies in hierdie situasies toe te staan. Vir die toestaan van 'n beskermingsbevel moet die volgende teenwoordig wees:
Daar moet 'n patroon van mishandeling wees;
Dit moet 'n vorm van gesinsgeweld wees, onder andere:
– Fisiese geweld
– Seksuele geweld
– Finansiële geweld
– Emosionele/Verbale geweld
Die geweld moet gerig wees teen die persoon wat die aansoek bring.
'n Beskermingsbevel vorm deel van die Wet op Gesinsgeweld. Dit beteken dat die mishandeling moet plaasvind tussen twee persone wat in dieselfde huis bly, soos broer en suster of moeder en vader ens. Aansoek word gedoen vir 'n beskermingsbevel, waarna 'n terugkeerdatum vasgestel word. Op die terugkeerdatum kan die Applikant voortgaan met die aansoek of die aansoek terugtrek. Indien die bevel toegestaan word, is dit lewenslank van krag. Indien die Respondent die bevel verbreek kan hy/sy vyf jaar tronkstraf ontvang. Indien die Applikant 'n valse aansoek aanhangig maak, kan die Applikant twee jaar tronkstraf ontvang.
'n Aansoek vir 'n beskermingsbevel in 'n ex parte-aansoek beteken dat die hof 'n bevel kan maak sonder dat die Respondent teenwoordig is.
'n Bevel teen Teistering onder die Wet op Beskerming teen Teistering:
Indien jy die slagoffer van mishandeling of dreiging is deur 'n persoon wat nie saam met jou woon nie, kan dit teistering wees. Daar is verskeie remedies vir slagoffers van teistering, onder andere om aansoek te doen vir 'n bevel teen teistering. Dit is belangrik om die volgende feite te weet aangaande bevele teen teistering:
Daar hoef geen patroon van mishandeling te wees nie; 'n eerste oortreding is genoeg om 'n bevel teen teistering te bekom;
'n Verhouding met die persoon is nie 'n vereiste nie; dit kan teen 'n vreemdeling wees;
Geweld is nie 'n vereiste nie;
Teistering sluit in: agtervolging, boodskappe, ongevraagde aflewerings, sielkundige skade, fisiese skade, finansiële skade, ens.
As jy wil aansoek doen vir 'n bevel teen teistering en die identiteit van die persoon is nie aan jou bekend nie, het die hof die mag om 'n polisie-beampte aan te stel om die saak te ondersoek. 'n Aansoek vir 'n bevel teen teistering gebeur in die ope-hof en is nie privaat nie, wat soms verhoed dat die slagoffers na vore kom.
'n Bevel teen teistering is geldig vir vyf jaar. Indien die Applikant die bevel wil terugtrek, moet die hof seker wees die omstandighede het verander. Die verbreking van 'n bevel teen teistering kan vyf jaar tronkstraf wees. Applikante wat 'n valse aansoek bring, kan dieselfde straf opgelê word.
Dit is belangrik om te weet dat daar wel remedies beskikbaar is vir slagoffers van mishandeling, of dit nou emosioneel, fisies of finansiële mishandeling is en ongeag of dit gepleeg word deur 'n persoon wat aan die slagoffer bekend is of deur 'n vreemdeling. Staan op teen mishandeling.